b'\n_START_ARTICLE_\nLisasti obloglav\xc4\x8dek\n_START_SECTION_\nOpis\n_START_PARAGRAPH_\nLisasti obloglav\xc4\x8dek ima premer kril med 25 in 29\xc2\xa0mm, samice pa so praviloma nekoliko ve\xc4\x8dje od samcev. Osnovna barva zgornje strani kril je temno rjava, preko nje pa so posute razmeroma velike oran\xc5\xbene ali rjave rumene lise. Ob robu kril v loku poteka \xc5\xa1e niz manj\xc5\xa1ih oran\xc5\xbenih peg. Spodnja stran kril je temno rumena, posuta pa je z velikimi bledo rumenimi lisami z rjavim robom. Tudi \xc5\xbeile na spodnji strani kril so rjave.\n_START_SECTION_\nRaz\xc5\xa1irjenost\n_START_PARAGRAPH_\nPoselitveno obmo\xc4\x8dje tega metulja obsega severno in osrednjo Evropo in se preko Azije \xc5\xa1iri vse do Japonske. V Sloveniji lisasti obloglav\xc4\x8dek \xc5\xbeivi na gozdnih jasah in ob robovih listnatih gozdov, pa tudi na vla\xc5\xbenih travnikih od ni\xc5\xbein pa do gozdne meje, saj tam uspevajo trave, s katerimi se hranijo njegove gosenice. Samice odlagajo jaj\xc4\x8deca posami\xc4\x8dno na travne bilke v juniju in juliju. Iz jaj\xc4\x8dec se po 10 dneh izle\xc5\xbeejo gosenice, ki list trave zvije v tulec, ki ga u\xc4\x8dvrsti s svileno nitjo, nato pa se, skrita v tej cevi, z listom hrani. Gosenice se prahranjujejo pono\xc4\x8di, podnevi pa po\xc4\x8divajo, skrite v listu. Zimo pre\xc5\xbeivijo v hibernaciji, spomladi pa se po enem tednu ogrevanja na listu, zabubijo. Buba je bledorjave barve s temnimi vzdol\xc5\xbenimi linijami. Po \xc5\xa1estih tednih se iz bube razvije odrasel metulj, ki leta med majem in julijem.'